**IZVJEŠTAJ O PRVIH 100 DANA RADA NOVE GRADSKE UPRAVE**

1. **Program proslave Dana pobjede i domovinske zahvalnosti i Dana hrvatskih branitelja te 22. obljetnice VRO „Oluja“**

Imenovan je Organizacijski odbor za osmišljavanje i koordinaciju svih aktivnosti oko organizacije proslave. U suradnji sa protokolima Predsjednice Republike, Vlade, Ministarstva obrane, Ministarstva hrvatskih branitelja te Ministarstva unutarnjih poslova i obavještajne zajednice te različitih sportskih, kulturno-umjetničkih i posebno braniteljskih udruga, organizirano je ukupno 10 sportskih, 14 kulturno-umjetničkih te 17 protokolarno-prezentacijskih događaja tijekom razdoblja od 26.07. do zaključno 19.08.

Uz to, kao zaseban događaj organizirana je (04.08.) Sjednica Vlade Republike Hrvatske na kojoj je donesen cijeli niz odluka značajnih za razvoj Grada Knina te održan niz sastanaka sa ministrima i sa Predsjednikom Vlade Republike Hrvatske.

1. **Program integrirane regeneracije**

Promijenjen je sastav *Jedinice za Intervencijski plan* te *Partnerstva za Intervencijski plan*, kao krovnih upravljačkih struktura na lokalnoj razini zaduženih za provedbu *Programa integrirane fizičke, gospodarske i socijalne regeneracije malih gradova na ratom pogođenim područjima*. U suradnji sa Ministarstvom regionalnog razvoja i fondova EU te Ministarstvom rada i mirovinskog sustava ustanovljeno je da je potrebno ići u novu Ad-hoc izmjenu Intervencijskog plana Grada Knina budući su postojeći Intervencijski plan i prethodna Ad-hoc izmjena napravljeni nestručno, neispravno i bez mogućnosti da postignu zadane ciljeve cijelog Programa. Formirana je radna skupina od djelatnika gradske uprave i nekoliko vanjskih stručnjaka koja je započela sa pripremom dokumentacije za projekte koji će se financirati sredstvima iz ovog programa. U prethodne 3 godine, od kad je definiran okvir za ulaganje kroz Program integrirane regeneracije, nije pripremljen niti jedan projekt, tako da je cjelokupni posao pripreme pokrenut od početka.

Pripremljeno je *1. polugodišnje izvješće o provedbi Intervencijskog plana Grada Knina* (za razdoblje od 01.01. do 30.06. ove godine) i prezentirano je na 2. sjednici *Koordinacijskog odbora Programa* održanoj 08.09.2017. u Ministarstvu regionalnog razvoja i fondova EU. Nažalost, budući od početka ove godine nije ništa napravljeno na provedbi Programa, niti je započeta priprema niti jednog projekta, izvješće je sadržavalo samo podatke o obveznom pomicanju svih rokova na sljedeće izvještajno razdoblje. Zaključak Koordinacijskog odbora Programa je da je Grad Knin daleko na začelju od svih pet pilot područja u Republici Hrvatskoj koja provode svoje Intervencijske planove te da, ukoliko se drastično ne reorganizira i ne ubrza sve aktivnosti, neće uspjeti provesti većinu planiranih projekata.

Upravo je završen postupak javne rasprave o uvjetima natječaja za Javni poziv koji će biti objavljen tijekom listopada za financiranje projekata socijalnog karaktera. U javnu raspravu se uključilo ukupno 14 subjekata čiji prijedlozi su objedinjeni u zajednički dokument i poslani Ministarstvu rada i mirovinskog sustava na razmatranje i usvajanje. Na raspolaganju je ukupno 23 milijuna kuna koje će moći povući udruge, institucije i gospodarski subjekti za projekte koji će se provoditi na području Grada Knina.

Upravo je u pripremi natječajna procedura za Javni poziv koji će biti namijenjen za sufinanciranje gospodarskih projekata na području Grada Knina. Objava ovog Javnog poziva se očekuje do kraja tekuće godine, a gospodarski subjekti će imati na raspolaganju ukupno 27 milijuna kuna.

1. **Strategija razvoja Grada Knina**

Strategija razvoja jedinice lokalne samouprave predstavlja temeljni razvojni dokument kojim se sustavno planira njen razvoj u srednjoročnom razdoblju. Strategija predstavlja jedan od osnovnih dokumenata bez kojeg se ne mogu koristiti vrlo izdašni EU fondovi namijenjeni sufinanciranju projekata iz mjera ruralnog razvoja.

Budući društvo Matica d.o.o. nikad nije završilo posao izrade *Strategije razvoja Grada Knina*, a više niti ne raspolaže neophodnim stručnim kadrovima za taj posao, raskinut je ugovor o izradi iste. Posao završetka izrade Strategije je povjeren drugoj konzultantskoj firmi koja ima vrlo veliko iskustvo u izradi strateških razvojni programa jedinica lokalne i regionalne samouprave. Radna verzija Strategije očekuje se početkom listopada, nakon čega će se organizirati savjetovanje sa zainteresiranom javnošću i potom konačna verzija dokumenta usvojiti na Gradskom vijeću.

1. **Projekt „Moj Knin“**

Gradska uprava posebnu pozornost planira posvetiti transparentnosti rada i otvorenosti prema građanima Grada Knina. U tom cilju osmišljen je projekt **Moj Knin** koji će obuhvaćati cijeli niz zasebnih modula koji će građanima omogućavati participiranje u donošenju odluka i osiguravanju kvalitetnijeg života u našem gradu. Prvi od modula, koji je trenutno u izradi, bit će **moj e-redar** koji će građanima omogućiti jednostavno prijavljivanje uočenih komunalnih incidenata (npr. puknut šaht, oštećenje na cesti, neispravna javna rasvjeta, …) te praćenje tijeka njihovog saniranja. Sljedeći modul će biti **moj e-referendum** koji će građanima omogućiti izravan utjecaj na donošenje ključnih odluka u razvoju grada. Osim opredjeljivanja za određenu opciju, građani će imati mogućnost i narativno opisati svoj stav.

Osim navedenih modula, predviđena je i ugradnja modula pomoću kojih će građani moći pratiti stanje vlastitih obveza prema Gradu Kninu (komunalna naknada) i gradskim poduzećima (računi za vodu, odvodnju i odvoz otpada) te omogućiti elektronsko podnošenje zahtjeva, upita ili zamolbi prema gradskoj upravi.

1. **Pročistač – Uređaj za pročišćavanje otpadnih voda u Gradu Kninu**

Novi *Uređaj za pročišćavanje otpadnih voda* izgrađen je na neadekvatnom terenu, što je rezultiralo njegovim ubrzanim (i konstantnim) tonjenjem i razvrćanjem. Osim pogrešnog lociranja i pogrešne tehnologije pročišćavanja, uređaj je ujedno i pogrešno kapacitiran na 20.000 ekvivalent stanovnika, što bi, u slučaju njegovog eventualnog puštanja u pogon, značilo drastičan rast troškova Komunalnog poduzeća d.o.o., koji bi se prebacili na građane. Osim samog Uređaja za pročišćavanje, potonuo je i pristupni cjevovod (oznaka C21) i to na pojedinim mjestima čak 1,35 m, zbog čega je u potpunosti neupotrebljiv.

Trenutno izvođač radova osmišljava način sanacije problema oko pristupnog cjevovoda, nakon čega, prema potpisanom ugovoru, planira pustiti cjelokupno postrojenje u probni rad. Ukoliko uspije postići projektirane parametre kvalitete pročišćavanja otpadnih voda tijekom probnog rada, pristupa se tehničkom pregledu postrojenja, koje je ključno za dobivanje uporabne dozvole za objekt. Međutim, budući je objekt već sad višestruko premašio predviđeno tonjenje, za očekivati je da nikako neće moći proći tehnički pregled i dobiti uporabnu dozvolu.

Dogovoreno je sa Hrvatskim vodama (koje su ugovorile cijeli projekt) da Grad Knin neće preuzeti Pročistač dok god ne bude u potpunosti stabilan, funkcionalan i siguran. Budući se ne može očekivati da će se to ikad ispuniti, predloženo je Hrvatskim vodama da započnu projektiranje potpuno novog, biološkog pročistača, koji će u potpunosti, kapacitetom i kvalitetom pročišćavanja, zadovoljiti potrebe Grada Knina.

1. **Pročistač otpadnih voda u Golubiću**

Budući postojeći pročistač na obali jezera u Golubiću ne zadovoljava potrebe stanovnika Novog naselja, preblizu je stambenim objektima, ne pročišćava otpadne vode na odgovarajući način pa se zagađuje voda u jezeru i šire se neugodni mirisi i povremeno dosta bučno radi, Hrvatske vode, u suradnji sa Gradom Kninom pripremaju projekt izgradnje potpuno novog postrojenja na adekvatnijoj lokaciji. Alocirana su financijska sredstva za taj projekt i trenutno se utvrđuje optimalna lokacija novog objekta i trasa pristupnog cjevovoda. Sljedeći korak će biti priprema projektne dokumentacije, zatim ishođenje potrebnih dozvola i izgradnja samog uređaja.

1. **Odlagalište otpada Mala Promina**

Grad Knin je početkom 2017. godine proveo postupak javne nabave i odabrao izvođača za izgradnju nove *kazete* na kojoj će se odlagati gradski otpad do trenutka stavljanja u funkciju *Županijskog centra za gospodarenje otpadom Bikarac* (predviđeno otvaranje za minimalno 3 godine), na koji će se potom odvoziti sav otpad iz cijele Županije. Projekt izgradnje nove *kazete* na Maloj Promini vrijednosti je 11,7 milijuna kuna, od čega će Fond za zaštitu okoliša i energetsku učinkovitost (FZOEU) financirati 10 milijuna kuna, a Grad Knin 1,7 milijuna kuna.

Sad FZOEU predlaže da Grad Knin odustane od izgradnje nove *kazete* te da odmah otpočne sa odvozom otpada na postojeće šibensko odlagalište otpada Bikarac, što bi odmah dovelo do drastičnog povećanja cijene odvoza građanima. Napravljena je kalkulacija da bi trošak odvoza i zbrinjavanja otpada na odlagalištu Bikarac bio 400 kn po toni, što trošak sadašnjeg sustava poduplava. Sa upravom FZOEU se vode pregovori da oni preuzmu financiranje odvoza i zbrinjavanja otpada na postojećem odlagalištu Bikarac te da obeštete izvođača s kojim je sklopljen ugovor o izgradnji nove *kazete* na Maloj Promini. U tom slučaju građani Grada Knina ne bi imali dodatnih troškova za zbrinjavanje otpada sve do trenutka kad se otvori novi Županijski centar za zbrinjavanje otpada na Bikarcu. U međuvremenu će se u Kninu organizirati odvajanje otpada po kućanstvima, izgraditi reciklažno dvorište u Poslovnoj zoni Preparandija te na taj način smanjiti ukupna količina mješovitog otpada koji će se odvoziti na Županijski centar Bikarac. U suradnji sa gradskim društvom Čistoća i zelenilo d.o.o. radi se na osmišljavanju sustava primarne selekcije otpada.

1. **Biciklističke staze**

Biciklistički turizam ima izrazit potencijal u zaleđu Dalmacije, u suradnji s upravom Općine Kijevo, Turističkom zajednicom Grada Knina, Biciklističkim klubom „Adrion oros“ Knin i g. Draganom Bajanom iz Solina pokrenut je projekt označavanja biciklističkih staza različitih razina zahtjevnosti u okolici Knina i Kijeva s usmjerenosti na staze oko i uz planinu Dinaru. Također, projekt bi se u suradnji s županijskom TZ trebao natjecati za sredstva iz Ministarstva turizma koja su trenutačno dostupna na otvorenom natječaju.

1. **Rail bike**

Na prijedlog privatnog investitora radi pokretanja poduzetničkog projekta u segmentu turizma koji bi obuhvaćao ponudu vezanu uz iskorištavanje turističkih potencijala željezničkih pruga, prije svega pruge Knin - Zadar do postaje Radučić, održani su sastanci i postignuti preliminarni dogovori s Nacionalnim parkom „Krka“ i HŽ Infrastrukturom d.o.o., a u svezi Rail bike turizma (pedaline ili bicikle na tračnicama). Pruga od Knina do Radučića broji 12 tunela kroz sam kanjon Krke i predstavlja jednu novu mogućnost pokretanja valorizacije prostora NP Krka i željezničke infrastrukture. Ujedno Unska pruga (Knin-Bihać) ima sličan potencijal i razgovori su vođeni u svezi i te trase.

1. **Vojarna Krka**

Sa upravom Nacionalnog parka Krka je dogovoreno otvaranje Ulaza u NP Krka na području nekadašnje Vojarne Krka te provedba cijelog niza zajedničkih projekata koji će doprinijeti popularizaciji i tržišnoj valorizaciji tog lokaliteta. Prema postignutom dogovoru, NP Krka je financirao izradu geodetske podloge cijelog područja Vojarne Krka i nasipa sa desne strane rijeke Krke do spoja sa rijekom Butižnicom te angažirao studio koji se bavi pejzažnom arhitekturom da, u suradnji i uz uvažavanje mišljenja gradske uprave Grada Knina, izradi idejno rješenje uređenja cijele zone. Definirani su osnovni elementi buduće turističko-rekreativne zone koji će obuhvaćati izgradnju manje upravne zgrade Nacionalnog parka, etno sela, auto kampa te prezentacijsko-edukacijsko-turističkog kompleksa.

1. **Multifunkcionalna dvorana na Tvrđavi**

Sa Konzervatorskim odjelom Ministarstva kulture u Šibeniku dogovorena je zajednička priprema i provedba projekta izgradnje multifunkcionalne dvorane na Tvrđavi (diskretno uklopljena na platou iznad crkvice Sv. Barbare). Napravljena je geodetska podloga, priprema se prijava projekta za financiranje izvođenja arheoloških iskopavanja te pripreme cjelokupne projektne dokumentacije za financiranje ovog projekta sredstvima *Programa integrirane fizičke, gospodarske i socijalne regeneracije malih gradova na ratom pogođenim područjima*.

1. **Most u Raškovićima**

Sa Hrvatskim vodama je dogovorena priprema i provedba projekta. Izrađena je geodetska podloga, izrađuje se projektna dokumentacija i rješavaju imovinsko-pravna pitanja, nakon čega će se ishoditi potrebne dozvole za gradnju. Dogovoreno je da će izgradnju djelomično financirati Hrvatske vode.

1. **Vrtić – povećanje kapaciteta**

Zbog nedovoljnog kapaciteta postojećeg vrtića (55 djeteta na listi čekanja) donesena je odluka o otvaranju još jedne vrtićke jedinice u objektu nekadašnjeg Doma željezničara (objekt u kojem je trebao biti VIP Call centar). Angažirana je ovlaštena firma koja je izradila procjenu statike objekta i utvrdila da je u dosta dobrom stanju te da uz manja ulaganja može zadovoljiti sve standarde potrebne za stavljanje objekta u funkciju. U postupku je i rješavanje imovinsko-pravnih pitanja vezanih uz dvorište oko objekta, a upravo se vode pregovori o financiranju projekta uređenja i opremanja ove vrtićke jedinice.

1. **Sezona požara**

Tijekom ovogodišnje požarne sezone Javna vatrogasna postrojba i Dobrovoljno vatrogasno društvo grada Knina su imali iznimno veliki broj intervencija. Drastično su premašeni normativi broja radnih sati kako vatrogasaca, tako i raspoložive tehnike, što je dovelo do probijanja planiranih proračunskih stavki. Formiran je novi Stožer civilne zaštite na čelu sa Zamjenikom Gradonačelnika, koji se po potrebi sastajao i koordinirao aktivnosti gašenja, zaštite građana i imovine te suradnje sa svim potpornim institucijama. Posebna pozornost je posvećena suradnji sa Državnom upravom za zaštitu i spašavanje, županijskim centrom 112, Hrvatskom vojskom, lokalnom policijskom postajom i zapovjednicima JVP Knin i DVD Knin, kako bi se prevenirao nastanak požara te eskalacija već uočenih požara.

Predstavnici gradske uprave su bili na svim požarištima na području grada Knina, kao i na nekima u okolnim jedinicama lokalne samouprave (požari na Promini te u Kistanjama i Erveniku). Sredstvima namijenjenim za reprezentaciju gradske uprave je djelomično financirana prehrana vatrogasaca na požarištima.

U suradnji sa zapovjednicima JVP Knin i DVD Knin je dogovoreno pokretanje projekta izgradnje sustava ranog upozoravanja i brzog odgovora na području Grada Knina, koji bi trebao biti instaliran prije sljedeće požarne sezone. Sustav će se sastojati od širokokutnih IR kamera, središnjeg računalnog sustava te strateški raspoređenih dronova koji će služiti za točno lociranje granica požara i snimanje počinitelja.

1. **Vodovod u Medićima**

Postojeći vodovod u naselju Medići nije kapacitiran za trenutni broj priključaka i na njemu je bilo dosta oštećenja. Radi se o autonomnom vodovodu koji se napaja sa izvora Crno Vrelo.

Tijekom lipnja i srpnja tekuće godine saniran je dio vodovodne mreže te je od nadležnog Mjesnog odbora preuzet cjelokupni sustav, kako bi se mogao priključiti na gradski vodovodni sustav. Tijekom ljeta, po prvi put, nije bilo nestajanja vode u naselju Medići, iako je ovo ljeto bilo najsuše u povijesti mjerenja.

U pripremi su radovi fizičkog priključenja naselja Medići na gradski vodovodni sustav.

1. **Parcijalno preuzimanje nove vodovodne mreže**

Budući je kroz IPA projekt „Poboljšanje sustava vodoopskrbe i odvodnje i izgradnja uređaja za pročišćavanje otpadnih voda u Kninu“, između ostalog rekonstruirano/izgrađeno ukupno 21,1 km vodovodne mreže, njezinim stavljanjem u funkciju mogu se postići značajne uštede, odnosno značajno smanjiti gubici vode koji postoje u postojećoj mreži. Zbog toga je organiziran niz sastanaka sa predstavnicima Hrvatskih voda, izvođača radova i nadzornicima projekta kako bi se utvrdila dinamika preuzimanja i priključivanja pojedinih dijelova novoizgrađene mreže (po naseljima).

1. **Rješavanje imovinsko-pravnih pitanja gradskih nekretnina**

Grad Knin trenutačno nema sustavno obrađene i popisane nekretnine u svom vlasništvu ili suvlasništvu, što u konačnici vodi do nebrige i neodržavanje istih. Također, nije moguće iste staviti u funkciju iz razloga što nisu razriješeni imovinsko-pravni odnosi. Odlukom gradonačelnika pokrenuto je popisivanje, uknjižavanje i uređivanje vlasništva na svim objektima u gradskom vlasništvu.

1. **Obnova Prolaza Bana Petra Zrinskog**

Prolaz Bana Petra Zrinskog je poveznica Trga Ante Starčevića (PBZ) s Krešimirovom ulicom (Studentski dom). Prolaz je u potpunosti bio zapušten i opasan za prolaznike u smislu šahtova koji su utonuli ili čiji su poklopci bili neprimjereni. Također, u dijelu prolaza su se kanalizacijske vode izlijevale u prostor ispod istoga, osvjetljenje je bilo loše te su otpadale kamene ploče s zidova i ugrožavale sigurnost. Prolaz je renoviran, uklonjene su kamene ploče sa zidova, šahtovi i oštećene ploče na podu su zamijenjene ili popravljene, postavljena je LED rasvjeta i nadzorni sustav koji štiti od vandalizma.

1. **Objekt tvornice Kninjanka u PZ Preparandija**

Objekt nekadašnje tvornice Kninjanka površine oko 5.800 m2 trenutno je u vlasništvu Jadranske banke d.d. iz Šibenika s kojom su započeti razgovori o njegovom otkupu. Budući je starim Intervencijskim planom predviđena izgradnja potpuno nove zgrade Poduzetničkog inkubatora u Poduzetničkoj zoni Preparandija, značajna sredstva se mogu uštedjeti i projekt puno prije provesti ukoliko ga provedemo u već postojećem objektu nekadašnje tvornice Kninjanka. Sva sredstva koja se na taj način uštede mogu se prebaciti na stavku dodjele bespovratnih sredstava lokalnim poduzetnicima, čime će se postići značajno bolji razvojni rezultati cijelog Programa, a ujedno će se spriječiti daljnja devastacija trenutno neiskorištenih prostora Kninjanke.

1. **Informacijski inovacijski inkubator u Učiteljskoj zgradi u PZ Preparandija**

Mala zgrada, tzv. Stojna zgrada na samom ulazu u PZ Preparandija je trenutno devastirana. U njoj će se urediti Informacijski inovacijski inkubator (3I), visokotehnološki, infrastrukturno i kadrovski kvalitetno opremljen prostor u kojem će mladi stručnjaci moći razvijati svoje poslovne ideje do razine da se mogu plasirati na tržište.

Angažirani su stručnjaci sa Građevinskog fakulteta Sveučilišta u Splitu koji su napravili snimak stanja objekta i utvrdili njegovu stabilnost te trenutno rade na izradi idejnog projekta njegove sanacije. Istovremeno su angažirani informatički stručnjaci s kojima se projekt konceptualno razrađuje i izrađuje plan opremanja cijelog objekta.

Projekt će se financirati iz sredstava namijenjenih provedbi Intervencijskog plana grada Knina.

1. **Pilot projekt sufinanciranja prijevoza srednjoškolaca iz Novog naselja u Golubiću**

U Novom naselju u Golubiću ima ukupno 22 djece srednjoškolske dobi koji svaki mjesec plaćaju pokaznu kartu za prijevoz do škole. Time su oni dovedeni u neravnopravan položaj u odnosu na ostalu djecu na području Grada Knina. Kao privremena zaštitna mjera, pilot projekt, Grad Knin će do kraja tekuće godine sufinancirati kupovinu mjesečnih pokaznih karata svim učenicima iz Novog naselja u Golubiću, a u proračunu za sljedeću godinu predvidjeti će se sredstva za potpuno financiranje prijevoza svih srednjoškolskih učenika do škola u Gradu Kninu.

1. **Suradnja sa Konzervatorskim odjelom u Šibeniku na obnovi Stare gradske jezgre te rekonstrukciji postojećih i izgradnji novih objekata na Tvrđavi**

S obzirom na planove vezane uz Program integralne regeneracije stare gradske jezgre i kninske Tvrđave, a u skladu s zakonskom regulativom i zahtjevima struke koja se bavi zaštitom spomeničke i kulturno-povijesne baštine organiziran je sastanak s Konzervatorskim odijelom iz Šibenika na inicijativu dr.sc. Marka Sinobada na kojem su razmijenjena mišljena i saslušani prijedlozi gradskih vlasti vezani uz zahvate na staroj gradskoj jezgri (Podgrađe) te su prezentirani projekti u 3D tehnici (kongresna sala i restoran iznad crkve Sv. Barbare arh: M. Zoričić). Suradnja se temelji na svakodnevnoj komunikaciji s ciljem postizanja najboljih rješenja za taj zaštićeni dio grada.

1. **Projekt uređenja kuhinje restorana na tvrđavi**

Restoran na Tvrđavi je u najmu gradske tvrtke Upravitelj d.o.o. i trenutačno posluje s ograničenim kapacitetom. Jedan od temeljnih razloga je prostor kuhinje koji ne zadovoljava osnovne uvijete struke. Stoga je skupština društva predložila direktoru da započne s pripremom projekta obnove i opremanja nove kuhinje po standardima koji će omogućiti nesmetano, sigurno i kvalitetno poslovanje. Projekt i troškovnik su pripremljeni.

1. **Suradnja sa braniteljskim udrugama**

Uspostavljena je iznimno dobra suradnja sa braniteljskim udrugama sa područja Grada Knina. Organizirani su sastanci sa braniteljima na kojima se raspravljalo o problemima braniteljske populacije u Kninu i mogućnostima rješavanja pojedinih problema, od stambene problematike do provedbe pojedinih projekata.

Zajedno sa predstavnicima braniteljskih udruga organiziran je čitav niz aktivnosti vezanih uz proslavu Dana pobjede i domovinske zahvalnosti i Dana hrvatskih branitelja te 22. obljetnice VRO „Oluja“.

1. **Suradnja sa sportskim i kulturno-umjetničkim udrugama**

Održan je cijeli niz individualnih sastanaka sa predstavnicima sportskih udruga sa sjedištem u Gradu Kninu te jedan zajednički sastanak svih udruga i rukovodstva Saveza sportova Grada Knina. Grad Knin je poznat po iznimnim sportskim rezultatima u pojedinim sportovima ali zbog neujednačenog, nesrazmjernog poticanja pojedinih udruga/klubova, pojedini od njih su bili prisiljeni na potpuno obustavljanje rada i gašenje. Zbog neadekvatnog upravljanja pojedinim sportskim objektima, Gradonačelnik Grada Knina je donio odluku o njihovom oduzimanju pojedinim klubovima.

1. **Održana obuka vijećnika**

Dana 08. rujna 2017. godine u vijećnici Grada Knina održana je obuka vijećnika Gradskog vijeća grada Knin od strane Udruge gradova.

Obuku su održale mr.sc. Dragica Kemeter, pročelnica Ureda Grada Čakovca i Sonja Marohnić Horvat, pročelnica Odjela u Gradu Novskoj.

Prisutni vijećnici kroz obuku educirali su se o sljedećim temama:

- Sustav lokalne samouprave,

- Tijela gradske vlasti,

- Djelokrug gradova,

- Što znači biti gradski vijećnik,

- Međusobni odnosi gradonačelnika i vijeća,

- Državni nadzor nad lokalnom samoupravom,

- Komunalno i vodno gospodarstvo, financiranje grada, proračun grada i dr.

1. **Organizacija dostave vode u prigradskim naseljima u kojima nema vodovodne mreže**

Prigradska naselja Gornji Žagrović, Oćestovo, Ljubač i Polača nemaju vodovodnu mrežu nego stanovnici koriste vodu iz bunara. Budući je ovo ljeto bilo iznimno suho i toplo, akumulirane količine vode su se brzo potrošile tako da je trebalo velikom broju građana osigurati dostavu pitke vode cisternama, po cijeni koju plaćaju građani koji su priključeni na vodovodnu mrežu. Grad Knin nema vlastite cisterne za prijevoz pitke vode pa je jedna posuđena od Općine Kijevo, međutim, jedna cisterna nije mogla zadovoljiti potrebe građana. Formirale su se liste čekanja i građani su morali dugo čekati da im se dostavi pitka voda. Kako bi se riješio nastali problem dogovoreno je sa Ministarstvom obrane da nam do kraja sušnog perioda ustupe na korištenje ukupno 5 cisterni kojima je u potpunosti riješen problem nedostatka pitke vode. Istovremeno se radi na iznalaženju rješenja za nabavu jedne vlastite cisterne kojom bi grad dobio potrebnu fleksibilnost u opskrbi svojih građana vodom.

1. **Sporazum o otplati dugova sa Županijskom upravom za ceste**

Dug prema Županijskim cestama Šibenik iz prijašnjih razdoblja je iznosio 1,375 milijuna kuna te je prijetila ovrha Gradu zbog neplaćanja dugovanja. U dogovoru s upravom ŽC-a i uz suglasnost Gradskog vijeća, Grad Knin je dogovorio obročnu otplatu dugovanja te će isto biti u potpunosti isplaćeno kroz 12 mjeseci.

1. **Imenovane nove uprave gradskih trgovačkih poduzeća Komunalno poduzeće d.o.o. i Čistoća i zelenilo d.o.o.**

Budući sa postojećim upravama gradskih poduzeća Komunalno poduzeće d.o.o. i Čistoća i zelenilo d.o.o. nije bilo moguće dogovoriti rješavanje nagomilanih problema, na skupštinama održanim 01.08.2017. su imenovani novi direktori. Radi se o visoko stručnim osobama sa višegodišnjim iskustvom u vođenju različitih sustava, koji su se u vrlo kratkom vremenu upoznali sa poslovanjem svojih poduzeća i odmah konsolidirali njihovo poslovanje. Naplaćena su značajna zaostala dugovanja koja su se u prethodnom razdoblju neopravdano odbijala naplaćivati, plaćen dio dospjelih dugovanja obadva poduzeća, napravljena je reorganizacija pojedinih poslovnih procesa i osigurana stabilnost poslovanja obadva poduzeća.

Trenutno se u Komunalnom poduzeću radi na osmišljavanju načina otpisa zastarjelih dugovanja građana, kako bi oni mogli dobivati darovnice i/ili otkupljivati svoje stambene objekte.

1. **Osigurani školski udžbenici osnovnoškolskoj djeci sa poteškoćama u razvoju**

Grad Knin podijelio je besplatne udžbenike za kninske osnovnoškolce s posebnim odgojno-obrazovnim potrebama. Ukupno 14 kompleta knjiga djeci su u dvije kninske osnovne škole u ime Grada Knina uručili gradonačelnik dr.sc. Marko Jelić te zamjenici gradonačelnika Marijo Ćaćić, mag.oec. i Željko Džepina. Ovo je peta godina za redom da Grad pomaže djeci s posebnim odgojno-obrazovnim potrebama. S obzirom da su do ove godine financiranje istih odrađivale Narodne novine, a dodjeljivao Grad, ove godine se rebalansom morala predvidjeti i nova stavka u proračunu.

1. **Projekt „Mladi gradonačelnik“**

Gradska uprava treba i mora biti otvorena građanstvu, s tim ciljem gradonačelnik je sa svojim zamjenicima i uz suradnju potpredsjednika GV i ravnatelja Srednje škole „Lovro Monti“ pokrenuo projekt „Mladi gradonačelnik“ u kojem će svaki mjesec od listopada jedan učenik/ca iz kninskih srednjih i osnovnih škola provesti radni dan s gradonačelnikom. Cilj je popularizacija i upoznavanje mladih s radom i važnosti gradske uprave.

1. **Gradski muzej – Tvrđava (raspisan natječaj za gradski suvenir, studenti na ulazu, povećanje broja posjetitelja)**

S ciljem promocije, poticanja inicijative za kvalitetnim osmišljavanjem izrade lokalnih suvenira i proizvoda, Turistička zajednica grada Knina objavila je poziv za dostavu prijedloga originalnih suvenira grada Knina u 2017. godini. Suvenir bi trebao predstavljati odraz kontinuiteta umjetničkog, kulturnog, kulturno-povijesnog, odnosno prezentirati njegovu materijalnu, nematerijalnu ili prirodnu baštinu. Prijavljeni suveniri mogu biti umjetnine i umjetnički predmeti, gastro proizvodi, odjevni i uporabni predmeti te grafički materijali i multimedija (foto-audio-video dokumentacija).

Kninski muzej je u suradnji s Gradom u tijeku turističke sezone zaposlio četiri studenta za rad na prodaji ulaznica i suvenira na Kninskoj tvrđavi. Praksa je pokazala da je zapošljavanjem studenata sa znanjem stranih jezika sama prodaja kako ulaznica tako i suvenira značajno veća. Također, grad Knin zabilježio je porast broja posjetitelja, a većoj posjećenosti grada pridonijela je i suradnja s Nacionalnim parkom „Krka“ čiji su djelatnici svojim gostima putem promotivnih materijala prezentirali turističku ponudu grada Knina.

1. **Osnivanje Lokalne razvojne agencije**

Budući je Intervencijskim planom predviđeno partnerstvo Grada Knina i društva Matica d.o.o. na pripremi i provedbi većeg broja gradskih projekata, a trgovačko društvo, prema prethodno definiranim pravilima ne može biti partner, odlučeno je da će se društvo Matica d.o.o. preregistrirati u Javnu ustanovu Lokalna razvojna agencija. Kako Veleučilište Marko Marulić u Kninu, koje je vlasnik 51% poduzeća, ne može po zakonu biti osnivač druge javne ustanove, Grad Knin je uputio prijedlog Veleučilištu da preuzme njegov udio u poduzeću, uz srazmjernu podjelu eventualnih obaveza društva prema drugim poslovnim subjektima. Preuzimanje udjela Veleučilišta u društvu Matica d.o.o. se očekuje u vrlo skoro vrijeme, nakon čega će se pokrenuti procedura pretvaranja Matice d.o.o. u JU Lokalnu razvojnu agenciju. Nakon preregistracije u poduzeću će se zaposliti još djelatnika čiji osobni dohodci će se financirati iz sredstava namijenjenih za jačanje vlastitih kapaciteta (Program integrirane regeneracije). Novozaposlene osobe će raditi na pripremi i provedbi projekata predviđenih Intervencijskim planom grada Knina.

1. **Forenzička revizija rada gradske uprave**

Nakon uvida u brojnost financijske dokumentacije na razini godine te određivanja obuhvata dokumentacije, određivanja prioriteta nad kojima se treba provesti revizija, obavljanja određenih predradnji kao i prikupljanja ponuda za provođenje same revizije, donesena je odluka o početku provođenja iste, specificirana su područja koja će biti obuhvaćena te se, obzirom na veliki obuhvat posla, očekuju prvi rezultati krajem ove ili početkom sljedeće godine.

1. **Saniran nasip kod lagune uz Orašnicu**

Direktor Komunalnog poduzeća je 09.08.2017. uočio oštećenje na nasipu koji štiti rječicu Orašnicu od onečišćenih laguna u koje društvo DIV ispušta svoje tehnološke otpadne vode. Odmah je alarmirana uprava Hrvatskih voda koje su izgradile navedeni nasip te pomoćnik Ministra zaštite okoliša. Promptno je reagirano i nasip je u roku dva dana saniran i proširen sa novim materijalom, kako bi se preveniralo daljnje prodiranje onečišćenih voda iz lagune u rječicu Orašnicu.

1. **Gradska rasvjeta**

Budući su gotovo sva sredstva u proračunu Grada Knina koja su namijenjena za razvoj lokalne infrastrukture na razini cijele godine, utrošena u prvoj polovici godine (zbog lokalnih izbora), bez rebalansa proračuna i osiguravanja dodatnih sredstava nije bilo moguće odmah zadovoljiti potrebe svih građana koji su se javili sa svojim zamolbama. Zbog toga je instalirano samo 16 novih rasvjetnih tijela.

Grad Knin godišnje plaća gotovo 1 milijun kuna električnu energiju za javnu rasvjetu. Trenutno se razrađuje projekt zamjene cjelokupne gradske rasvjete sa energetski značajno učinkovitijom LED rasvjetom. Projekt neće niti malo opteretiti gradski proračun budući bi se cjelokupan trošak projekta pokrio iz ostvarene uštede na električnoj energiji.

1. **Projekt uređenja Hatzeove ulice**

Uređenje Hatzeove ulice je u sklopu dosadašnjih napora da se sustavno pristupi komunalnoj infrastrukturi i omogući građanima kvalitetan životni prostor. Projekt nije bilo moguće započeti radi neriješenih imovinsko-pravnih odnosa. Sredinom rujna 2017., zalaganjem gradske uprave, izvršena je uknjižba u zemljišne knjige čestica koje su predviđene za izgradnju navedene ulice te je time omogućen početak uređenja iste. Sa građanima su dogovorene lokacije postavljanja stupova javne rasvjete.

1. **Nova pumpa na autonomnom vodovodu u Golubiću (Kablari)**

Tijekom srpnja je došlo do kvara na pumpi koja napaja autonomni vodovodni sustav koji opskrbljuje dio sela Golubić. Kvar nije bilo moguće otkloniti pa je donešena odluka da se promptno nabavi i instalira nova pumpa koja će u potpunosti zadovoljavati potrebe lokalnog vodovoda. Pumpa je nabavljena, a instalaciju su odradili djelatnici Komunalnog poduzeća.

1. **Projekt obnove rodne kuće Lovre Montija**

Na prijedlog Centra za osobe s poteškoćama „Fra Ante Sekelez“ iz Vrlike i Centra za socijalni rad iz Knina da se pokrene projekt izgradnje stambene zajednice za osobe s intelektualnim poteškoćama na području Grada Knina, gradska uprava je predložila da se za tu svrhu obnovi objekt kuće Lovre Montija koja je netom prije oštećena u požaru. Radi se o objektu u državnom vlasništvu i Grad je odmah podnio zahtjev za darovanjem u ovu svrhu uz napomenu da objekt u trenutačnom stanju predstavlja opasnost po građane te da je desetljećima prepušten nebrizi i lošem gospodarenju.

1. **Projekt Visoki jablanovi**

Kvalifikacija projekta kategorijom pilot projekata omogućuje dionicima da sudjelovanje iskoriste kao referencu za prijavu vlastitih projekata, posebice onih koji se na njega nastavljaju. Ta mogućnost je uz uvažavanje kompetencija nas kao suradnika, potaknula na prijedlog da se praktični dio projekta odvija u gradu Kninu. Obzirom da se projekt temelji na zelenoj ekonomiji, poveznice suradnje smo ponudili i Ekološkoj udruzi „Krka“. Slijedom takvog scenarija realizacije praktičnih aktivnosti projekta potrebno je slijedeće:

• Grad Knin bi odredio lokaciju za postavljanje malog pokaznog pogona ukupne kvadrature 200 m2, povezanu na električnu i vodovodnu mrežu. U sklopu navedene kvadrature potreban je zatvoreni skladišni prostor cca 50 m2 gdje bi se uskladištila oprema, uključujući i uredsku opremu koju je Udruga VISOKI JABLANI dobila kao donaciju za realizaciju projekta. Uredska oprema bi dijelom bila iskorištena za potrebe projekta, a dijelom bi bila donirana udrugama dionicima iz grada Knina.

• Pokazni model pogona bi predstavljao primjer ekonomski održivog malog gradskog poduzeća. Predstavljanje takvog organizacijsko djelatnog modela na primjeru grada Knina predstavlja i poticaj lokalnim poduzetnicima i vanjskim investitorima za prerastanje projekta u javno privatno partnerstvo u projektima kružne ekonomije, koje financijski podupire EU.

• Uprava grada Knina bi regulirala poveznicu s lokalnim komunalnim poduzećem koje bi na odabranim lokacijama postavilo nekoliko posebno obilježenih manjih kontejnera u koje bi stanovnici grada odbacivati sekundarni otpad – sirovinu na kojoj bi se demonstrirala prerada (pet ambalaža i druge vrste sekundarnog polimernog otpada koji se ne otkupljuje). Ovime bi bila ostvarena poveznica s lokalnim stanovništvom u projektu.

Projekt RePlast 3D bi mogao prerasti u primjer sinergije nositelja projekta s JLS i lokalnim stanovništvom s pozitivnim gospodarskim i političkim reperkusijama na razvoj grada i regije. Projekt je iskoristiv i na strateškoj, nacionalnoj, razini obzirom na konkretna rješenja kojima se ispunjavaju odrednice EU o zbrinjavanju otpada kružnom ekonomijom.

1. **Projekt izgradnje reciklažnog dvorišta**

Sredstva za izgradnju reciklažnog dvorišta su odobrena te bi se kroz period od 60 dana trebao potpisati ugovor sa Fondom za zaštitu okoliša i energetsku učinkovitost. Nakon potpisivanja ugovora provesti će se postupak javne nabave za izgradnju. Vrijednost projekta je 1.537.000,00 kn + pdv. Cilj projekta je poticanje odvajanja otpada. Građani će moći odlagati otpad koji se ne bi mogao odlagati u kontejnere (npr. akumulatore, baterije, drvo i sl.) besplatno te bi se na taj način spriječilo nepropisno odlaganje otpada u prirodi. Sve potrebne dozvole su riješene. Po završetku javne nabave potpisati će se ugovor sa izvođačem te će se krenuti u izgradnju.

1. **Uređenje šumskih puteva u suradnji sa Hrvatskim šumama**

U suradnji s općinama Kijevo i Biskupija te s Ispostavom Hrvatskih šuma u Kninu, a u svijetlu dosadašnjih događanja vezanih uz šumske požare na području Grada i okolnih općina pokrenuta je inicijativa za trasiranje i izgradnju nekoliko šumskih putova od Biskupije do Kijeva, zatim i na drugim područjima gdje ne postoje, a izgledno je da je potrebno iste izgraditi. Namjera je da se urede do početka ljetne sezone 2018. Osim navedenog zbog objektivne opasnosti s gradskom tvrtkom Čistoća i zelenilo d.o.o. očišćen je put do vrha brda Spas po nalogu gradske uprave te se priprema i čišćenje borove šume na istoimenom brdu.

1. **Projekt osiguravanja drva za ogrjev građanima koji primaju socijalnu naknadu**

Kao i prethodnih godina, Županija Šibensko-kninska osigurava sredstva za ogrjev za građane koji inače primaju socijalnu naknadu. Posao prikupljanja kompletne dokumentacije odrađuju jedinice lokalne samouprave, što zna oduzeti jako puno vremena i izazvati značajne troškove osobama koje pomoć traže. Zbog toga je predloženo pojednostavljenje procedure prikupljanja dokumentacije na način da Centar za socijalnu skrb dostavi Gradu ovjerene liste korisnika socijalne pomoći, kako oni ne bi morali pojedinačno dostavljati opsežnu dokumentaciju kojom dokazuju svoje pravo. Na ovaj način će se značajno smanjiti administrativna procedura obrade pojedinih zahtjeva i olakšati posao županijskom uredu koji priprema isplatu sredstava.

1. **Postavljen poštanski sandučić na ulazu u gradsku upravu za prigovore, sugestije i kritike građana**

Na porti zgrade gradske uprave građani mogu uzeti papir na koji mogu potpuno slobodno, anonimno ili javno, napisati svoje prigovore, sugestije ili kritike na rad gradske uprave te ga ubaciti u postavljeni poštanski sandučić. Sve takve izjave će biti pomno proučene i poduzeti će se potrebne mjere te, ukoliko građani ostave kontakt podatke, biti će im osobno javljeno što je učinjeno po pitanju njihovog prigovora, sugestije ili kritike.

1. **Izrađeni različiti akti vezani uz rad gradske uprave**

S ciljem reorganizacije i uspostavljanja bolje učinkovitosti i funkcionalnosti gradske uprave doneseni su različiti akti kojima se uređuje unutarnje ustrojstvo rada. Među njima donesen je i novi Poslovnik o radu gradonačelnika, pripremljena je nova Sistematizacija radnih mjesta u gradskoj upravi i napravljen cijeli niz različitih rješenja, odluka, očitovanja, izvješća i zaključaka te brojnih drugih dopisa.

1. **Pripremljen rebalans proračuna**

Pripremljen je drugi po redu ovogodišnji rebalans proračuna. Prilikom izrade rebalansa vodilo se računa o racionalizaciji zajedničkih troškova. Znatne uštede su napravljene smanjenjem potrošnje na iznose goriva, dnevnica, uredskog materijala, protokola, troškova službenih putovanja, troškova ureda Gradonačelnika. Smanjene su planirane stavke na temelju sredstava iz EU fondova za *Program integrirane fizičke, gospodarske i socijalne regeneracije* jer nisu ostvareni preduvjeti za povlačenje istih. Također su iz proračuna isključeni određeni planirani prihodi koji su ovisili o raspisivanju natječaja za financiranje istih. Planirana su sredstva za regres zaposlenicima Gradske uprave i gradskih ustanova, sufinanciranje prijevoza učenika iz Golubića, financiranje udžbenika za djecu s poteškoćama u razvoju i sl., a za koja se smatra da su prioritetna u odnosu na neke druge stavke.

1. **Obavljeni razgovori sa potencijalnim investitorima**

U prethodnih 100 dana obavljeni su razgovori sa ukupno 6 potencijalnih investitora zainteresiranih za ulaganje u različite projekte (po veličini, sektoru, vrsti i strukturi) na području grada Knina. Postoji interes za ulaganje u proizvodne i uslužne djelatnosti te ulaganje u jedno visokotehnološko postrojenje. Svim investitorima je ponuđena puna podrška u realizaciji njihovih poduzetničkih ideja, u nadi da će njihova ulaganja dovesti do povećanja zaposlenosti lokalnog stanovništva i posljedično rasta životnog standarda. Više detalja o pojedinim projektima javnost će dobiti kad se otpočne sa njihovom realizacijom.

1. **Obavljeni razgovori sa više od 200 građana**

Tijekom prvih 100 dana u Gradskoj upravi je primljeno nešto više od 200 građana. Veliki broj sugrađana obratio se s problematikom stambenog zbrinjavanja te duga vode zbog kojeg ne mogu otkupiti svoje stanove kao ni dobiti darovnice. Vezano za tu problematiku poduzete su sve mjere u nadležnosti Grada.

Isto tako, na žalost, veliki broj građana suočen je s egzistencijalnim problemima te nemaju mogućnosti za zapošljavanje.

1. **Povjerenstvo za utvrđivanje razloga blokiranja računa Grada**

Gradonačelnik Grada Knina je osnovao povjerenstvo za utvrđivanje postupanja u gradskoj upravi u vezi sa sudskim postupkom tužitelja Građenje Split d.o.o., protiv tuženog Grada Knina. Članovi povjerenstva utvrdit će na temelju raspoložive dokumentacije i informacija sve relevantne činjenice, ne/postupanja nadležnih i ovlaštenih osoba u vezi plaćanja osnovnog dospjelog duga Grada prema tužitelju, odnosno razloge neplaćanja, potrebna postupanja nadležnih osoba u korist i u interesu Grada u sudskom i ovršnom postupku i eventualne propuste. Na temelju utvrđenog stanja stvari, sastaviti će izvješće i dostaviti gradonačelniku te po potrebi, na zahtjev gradonačelnika, dati prijedloge i pomoć u poduzimanju raspoloživih zakonskih postupaka i mjera, a sve u cilju budućeg unaprjeđenja rada i situacije u gradskoj upravi.